Ludwig Persson

Ludwig Persson (s. 8. lokakuuta 2003 Göteborg, Ruotsi) on ruotsalainen jääkiekkoilija, joka pelaa NHL-seura Washington Capitalsin organisaatiossa. Hän pelaa pääasiassa AHL-joukkue Hershey Bearsissa. Persson on pelipaikaltaan keskushyökkääjä, mutta hän osaa pelata myös laidassa.
Ura.
Seuraura.
Persson on Hisingenin kasvatti. Hän toimi kaudella 2016–2017 seuran U16-kakkosjoukkueen varakapteenina. Persson siirtyi kaudeksi 2017–2018 Kungälvin junioreihin, josta hän siirtyi kaudeksi 2018–2019 Frölundaan. Persson toimi seuran U16-joukkueen varakapteenina. Hän voitti kauden päätteeksi sekä J18 Allsvenskanin että U16 SM:n mestaruuden. Persson voitti samalla kaudella myös Göteborgin joukkueessa TV-Puckenin mestaruuden. Hän voitti kahdeksalla osumallaan turnauksen pudotuspelien maalipörssin. Persson palkittiin TV-Puckenin parhaana hyökkääjänä Sven Tumbas Stipendiumilla. Kaudella 2019–2020 hän jakoi J18 Elitissä 13 osumallaan Frölundan J18-joukkueen sisäisen maalipörssin voiton Fabian Lysellin ja Noah Hasan kanssa. Persson pelasi osan kaudestaan myös seuran J20-joukkueessa, mutta hän debytoi myös Frölundan SHL-joukkueessa vain 16 vuoden, kolmen kuukauden ja kolmen päivän ikäisenä 11. tammikuuta 2020 vieraissa Örebroa vastaan. Perssonista tuli kaikkien aikojen nuorin seurassa SHL-debyyttinsä tehnyt pelaaja, sillä ennätyksen edellinen haltija Kristian Vesalainen oli debytoidessaan häntä 49 päivää vanhempi. Persson merkittiin Frölundan nelosketjun vasempaan laitaan Nicklas Lasun ja Mats Rosseli Olsenin viereen. Hän sai ottelussa jääaikaa 3.04 minuuttia. Ottelu jäi Perssonille kauden ainoaksi SHL:ssä.
Alkukaudella 2020–2021 Persson vietti pääasiassa Frölundan J20-joukkueessa, kunnes Ruotsin juniorisarjat keskeytettiin koronavirusrajoitusten vuoksi jo lokakuun 2020 lopulla. Hän pelasi Frölundan SHL-joukkueessa 13 runkosarjaottelua tehopistein 1+1=2. Persson teki SHL-uransa avausmaalin kauden kuudennessa ottelussaan 10. joulukuuta 2020 vieraissa vastaan. Hän keräsi ottelusta teholukeman +2. Perssonin ja Liam Dower Nilssonin vastuu väheni, kun Frölunda sai pelaajia takaisin alle 20-vuotiaiden MM-kilpailuissa, joten tammikuussa 2021 seura lainasi kaksikon Ruotsin kolmanneksi korkeimmalle sarjatasolle HockeyEttan-joukkue Hanhaliin. Persson pelasi siellä loppukaudella 11 runkosarjaottelua tehopistein 3+2=5. Kaudella 2021–2022 hän pelasi Frölundan SHL-joukkueessa kymmenen runkosarja- ja yhden Mestarien liigan ottelun ilman tehopisteitä. Persson pelasi suurimman osan kaudestaan seuran J20-joukkueessa. Hän sijoittui tehoilla 25+36=61 koko J20 Nationellin pistepörssissä toiseksi edellään vain Oskarshamnin Nils Bolin.
Maaliskuussa 2022 Persson teki Frölundan kanssa kaksivuotisen SHL-sopimuksen. Huhtikuussa seura lainasi hänet alustavasti koko kauden 2022–2023 kattavalla sopimuksella sarjatasoa alemmas HockeyAllsvenskan-joukkue BIK Karlskogaan. Heinäkuussa Persson teki kolmivuotisen NHL-tulokassopimuksen Washington Capitalsin kanssa. Hänen kausipalkkansa NHL:n puolella kahdella ensimmäisellä kaudella on 775 000 dollaria ja kolmannella kaudella 800 000 dollaria. AHL:n puolella Perssonin kausipalkka on 82 500 dollaria. Hän pelasi kauden 2022–2023 pääasiassa lainalla BIK:ssa, jossa Persson pelasi ensimmäisellä kokonaisella kaudellaan miesten peleissä toi 45 runkosarjaottelua tehopistein 4+11=15 ja neljä pudotuspeliottelua ilman tehopisteitä. Hän pelasi kauden aikana myös yhden SHL-ottelun Frölundassa. BIK:n kauden päätyttyä huhtikuussa 2023 Persson liittyi AHL-joukkue Hershey Bearsin vahvuuteen. Hän ei kuitenkaan pelannut siellä loppukaudella otteluakaan.
Elokuussa 2023 Washington Capitals lainasi Perssonin kauden 2023–2024 kattavalla sopimuksella Mestis-joukkue Iisalmen Peli-Karhuihin. Hän voitti joukkueen sisäisen piste- ja syöttöpörssin tehoilla 10+45=55, joilla Persson jakoi sarjan pistepörssin neljännen sijan Jokereiden Alexander Forslundin kanssa. Hän voitti kauden päätteeksi Mestiksen mestaruuden. Persson palkittiin sarjan parhaana hyökkääjänä Mika Helkearo -palkinnolla ja hänet äänestettiin ensimmäiseen tähdistökentälliseen.
Huhtikuussa 2024 SM-liigajoukkue Mikkelin Jukurit uutisoi tehneensä vuoden mittaisen kauden 2024–2025 kattavan lainasopimuksen Perssonin kanssa. Joukkuetta siirtyi myös valmentamaan hänelle IPK:sta tuttu Marko Tuomainen. Heinäkuussa Washington Capitals vahvisti Perssonin lainasopimuksen Jukureihin. Hänen ensimmäinen kokonainen pääsarjakautensa toi 52 runkosarjaottelussa tehot 4+12=16 ja viidessä playout-ottelussa kolme syöttöpistettä. Jukurien kauden päätyttyä huhtikuussa 2025 Capitals lähetti Perssonin Hershey Bearsin AHL-joukkueeseen. Hän pelasi siellä yhden runkosarjaottelun tehden yhden syöttöpisteen.
Maajoukkueura.
Persson pelasi alle 18-vuotiaiden MM-kilpailuissa vuonna 2021, jolloin hän voitti pronssia. Persson valittiin Kanadaa vastaan pelatun alkulohkon ottelun päätteeksi Ruotsin ottelun parhaaksi pelaajaksi. Hän pelasi myös World U-17 Hockey Challengessa vuonna 2019. Yhteensä Persson on pelannut 12 nuorten ja 30 poikien maaottelua.
Muuta.
Perssonin pikkuveli Alfred pelaa puolustajana Frölunda HC:n J18-joukkueessa.